ভারতীয় দলে তাঁর ডাকনাম? বঢোদরার ওয়েস্ট ইন্ডিয়ান! 
‘তাঁর’ মানে হার্দিক পাণ্ড্যর। ভারতীয় ক্রিকেটের প্রথম আইপিএল প্রজন্ম হিসাবে যিনি ইতিমধ্যেই ঝড় তুলতে শুরু করেছেন। কানে দুল। শরীরে নানারকম ট্যাটু। মাঠে ব্যাট হাতে অবিশ্বাস্য সমস্ত কাণ্ডকারখানা ঘটানোর মতোই সারাক্ষণ স্টাইল স্টেটমেন্ট রেখে যাচ্ছেন। কিন্তু হার্দিক পাণ্ড্য মানে শুধুই ট্যাটু বা কানে দুল নয়। সেই কারণেই রকস্টার বলে যত না সতীর্থরা ডাকেন, তার চেয়ে বেশি জনপ্রিয় ওয়েস্ট ইন্ডিয়ান নামটা। 
ক্যারিবিয়ান ক্রিকেটারদের মতোই তিনি যে একইসঙ্গে মাঠে বিধ্বংসী এবং মাঠের বাইরে বিনোদন-প্রিয়। পার্টি করতে ভালবাসেন, লেট নাইট রুটিন থেকে এখনই ছেঁটে ফেলতে চান না এবং ক্যারিবিয়ানদের মতো গলাভর্তি রুপোর হার। মুম্বই ইন্ডিয়ান্সের হয়ে আইপিএলে খেলেন তিনি। নাকি ভুল বলা হল? মুম্বই ইন্ডিয়ান্সের খুবই গুরুত্বপূর্ণ ক্রিকেটার তিনি। না হলে রোহিত শর্মা, কায়রন পোলার্ডদের মতো তাঁকেও নিলামে না তুলে আগে থেকেই ধরে রাখবেন কেন অম্বানিরা? 
কায়রন পোলার্ড বলায় মনে পড়ে গেল। আইপিএলে কয়েকটি ম্যাচে তাঁর স্ট্রাইক রেট এমনকী, পোলার্ডের চেয়েও বেশি। সেই পোলার্ড, যাঁকে সচিন তেন্ডুলকর থেকে রোহিত শর্মা— যিনিই মুম্বই ইন্ডিয়ান্সের অধিনায়ক হয়েছেন, এক নম্বর বিগ হিটারের ভূমিকা দিয়ে এসেছেন। হার্দিকের ভয়ডরহীন ব্যাটিং দেখে পোলার্ডও তাঁকে স্ট্রাইক দিয়েছেন কয়েকটি ম্যাচে। বলেছেন, তোমার ব্যাটে ভাল লাগছে। তুমিই চালাও। 
মিরপুরের মাঠে বুধবার এশিয়া কাপের প্রথম ম্যাচে রোহিত শর্মা যখন পোলার্ডের মতোই তাঁকে স্ট্রাইক দিচ্ছিলেন, হরভজন সিংহের কথা মনে পড়ে যাচ্ছিল। হার্দিককে নিয়ে জিজ্ঞেস করায় গত আইপিএলেই তিনি বলে দিয়েছিলেন, ‘‘ছেলেটা লম্বা রেসের ঘোড়া। দুর্ধর্ষ আত্মবিশ্বাস। একেবারেই ভয়ডর নেই।’’ রোহিত— মুম্বই ইন্ডিয়ান্সের ক্যাপ্টেন রোহিত তো ভালই জানেন হার্দিক কী করতে পারেন। নিজে দারুণ ব্যাট করার মাঝেও তাই স্ট্রাইক দিয়ে গেলেন জুনিয়র পার্টনারকে। বুধবারের ম্যাচে হার্দিকের স্ট্রাইক রেট? ১৭২.২২। করলেন ১৮ বলে ৩১। চারটে চার, একটি ছয়। তারপরেও নিশ্চিত থাকা যায়, ড্রেসিংরুমে গিয়ে আক্ষেপ করবেন ছয়ের সংখ্যা মাত্র একটি থাকল বলে। ট্যাটু আর কানের দুলের মতোই তাঁর নেশা যে ছক্কা মারা। ঘরোয়া টি-টোয়েন্টির একটি ম্যাচে একবার এক ওভারে ৩৪ রান নিয়েছিলেন তিনি। ওভারে মেরেছিলেন পাঁচটি ছক্কা। তাঁর কাছে সেই প্রসঙ্গ তুললেই বলে উঠবেন, ‘‘স্বপ্ন দেখি, একদিন ছয় ছক্কা মারছি। মারতেই হবে।’’ 
হার্দিকের আত্মবিশ্বাসের বহর দেখে হরভজনের মতো ভারতীয় দলের আরও অনেক সদস্যও বিস্মিত। অস্ট্রেলিয়ায় টি-টোয়েন্টি সিরিজে হোয়াইটওয়াশ হওয়ার পর তিনি যুবরাজ সিংহের কাঁধে লাফিয়ে উঠেছিলেন। অথচ, যুবরাজ তাঁর চেয়ে অনেক সিনিয়র। সচরাচর সদ্য টিমে ঢোকা ক্রিকেটার এভাবে কোনও সিনিয়রের কাঁধে চড়ে যাচ্ছেন, দেখা যায় না। হার্দিক-বিস্ময়ের এখানেই শেয নয়। তিনি খুল্লমখুল্লা টিমের লোকজনকে বলে দিচ্ছেন, ধোনি ভাইয়ের অলরাউন্ডারের খোঁজ এবার শেষ। আমি এসে গিয়েছি! একে তো ক্যাপ্টেনকে ডাকছেন ‘ধোনি ভাই’ বলে। তার ওপর বুক বাজিয়ে বলা যে, আমিই সেই পরশপাথর যা এতকাল ধরে তোমরা খুঁজছিলে! রবি শাস্ত্রী-বিরাট কোহলি যুগলবন্দির যুগে যতই ড্রেসিংরুমে খোলামেলা হাওয়া আমদানি হয়ে থাকুক, এমন ডাকাবুকো মনোভাব ক’জন দেখাতে পারবে, সন্দেহ আছে। 
হাতের কাছেই উদাহরণ যশপ্রীত বুমরা। তিনিও নবাগত। কিন্তু সম্পূর্ণ উল্টো ধরনের। চুপচাপ থাকতে পছন্দ করেন। সিনিয়রদের ঘাড়ে ঝাঁপিয়ে পড়া তো দূর অস্ত্, বুমরাকে উইকেট নিয়েও খুব একটা সেলিব্রেশন করতে দেখা যায় না। এটাই হার্দিক হলে পাখির মতো ডানা মেলে গোটা মাঠ চক্কর দিয়ে নেবেন। বিরাট কোহলির কোলে উঠে পড়ার সাহস দেখাবেন। টিমে সিনিয়রদের অনেকের মতে, বেশি কিছু না ভেবে হার্দিক যে এভাবে নিজের আবেগ এবং অন্তরের বহিঃপ্রকাশ ঘটাতে পারছেন, সেটা তাঁকে অনেক খোলামেলাভাবে খেলতে দিচ্ছে। মিরপুরে ম্যাচের সেরা হলেন রোহিত ঠিকই। কিন্তু গেমচেঞ্জার হার্দিক। 
ম্যাচের পর ধোনিও সেটা স্বীকার করে গেলেন। ‘‘নিশ্চয়ই ওর মধ্যে একজন গেমচেঞ্জারকে পাচ্ছি আমরা। হার্দিক আমার হাতে বিকল্প বাড়িয়ে দিয়েছে। ব্যাটে বড় শট নিতে পারে, বলটাও পুরো চার ওভার করে দেওয়ার মতো আছে,’’ বলছেন ভারত অধিনায়ক। এখন শুনে অবাকই লাগতে পারে যে, হার্দিক কিন্তু জোরে বোলিং করতেই চাননি। চেয়েছিলেন স্পিনার-অলরাউন্ডার হতে। ক্রিকেটজীবন শুরুও করেছিলেন স্পিনার-ব্যাটসম্যান হিসাবে। মুম্বই ইন্ডিয়ান্সে খেলা মানে এমনিতেই কিংবদন্তিদের স্নেহের হাত মাথায় পাওয়ার সম্ভাবনা। সচিন তেন্ডুলকর। রিকি পন্টিং। আর কী চাই! তেন্ডুলকর এবং পন্টিং, দু’জনেই তাঁকে বলে দিয়েছিলেন, ‘‘তুমি ইন্ডিয়ার হয়ে খেলবেই। নিজেকে তৈরি রাখো।’’ দু’জনেরই সতর্কবার্তা কী ছিল? ‘‘সুযোগ এলেই সেটাকে কাজে লাগাতে হবে। মাঠে ফেলে দিয়ে এলে হবে না। মনে রাখবে, সুযোগ কিন্তু বারবার আসবে না।’’
দুই কিংবদন্তির উপদেশ সত্যিই মাঠে ফেলে আসেননি হার্দিক। অস্ট্রেলিয়াতে প্রথম সুযোগেই তাঁর উপস্থিতি বুঝিয়ে দিয়েছিলেন। মিরপুরে দলের কঠিন সময়ে তাঁর দুর্ধর্ষ ইনিংস বুঝিয়ে দিল, ভারতের ক্রিকেট আকাশে নতুন তারার উদয় ঘটেছে। যিনি হয়তো ক্লাসিক ঘরানার নন, কিন্তু উপযোগী। ক্রিকেট-ব্যাকরণের চেয়েও বেশি করে যাঁর অস্ত্র, দুঃসাহস। আইপিএলের ডানা মেলে মিরপুরের মাঠে যাঁকে উড়তে দেখে ভারতীয় ক্রিকেটভক্তের বলতে ইচ্ছে করবে, ‘হার্দিক শুভেচ্ছা’!